Universis presentes literas inspecturis, Gaufridus de Meva custos sigilli Regis in prepositura de Cenconio, salutem. Noveritis Thomam Roeti, clericum juratum Regis et dicti sigilli notarium, cui quoad hec commisimus vices nostras, vidisse, legisse et diligenter inspexisse in testamento seu ultima voluntate defuncti Stephani Gimardi sub sigillo Regis confecto, et ab eodem testamento extraxisse seu extrahi fecisse, ad requisitionem religiosorum virorum conventus beate Marie de Charitate, quasdam clausulas pro dicto conventu facientes in dicto testamento contentas, formam que sequitur continentes: Et elegit sepulturam suam in ecclesia beate Marie de Charitate juxta tumulum defuncte matris sue et pro dicta sepultura sua, ac etiam pro anniversario suo a religiosis viris conventus beate Marie de Charitate in eorum ecclesia dicti loci anno quolibet imperpetuum faciendo pro remedio anime ipsius testatoris et parentum suorum, dictus testator dedit et legavit imperpetuum et quittavit dicto conventui Charitatis ecclesie supradicte, ad opus et perpetuam hereditatem dicti conventus et successorum suorum, quinque boissellos frumenti, quinque gallos, duas gallinas et decem denarios eidem testatori annuatim debitos de et pro annuo et perpetuo bordelagio apud Parciacum persolvendos in crastino festi omnium sanctorum a pluribus personis et super certis rebus hereditariis sitis et existentibus apud Parciacum et in locis circumvicinis; et partiuntur dicte res cum pitanciario ecclesie beate Marie supradicte, ut dicebat dictus testator, se ex nunc devestiens et dessaisiens dictus testator de predictis rebus, sicut dictum est, donatis et legatis, dictumque conventum et suos successores investiens et saisiens corporaliter de eisdem et de omni jure actione, proprietate possessione et saisina que et quas dictus testator habebat, habere poterat et debebat in dictis rebus, sic ut dictum est, donatis et legatis in rebus hereditariis super quibus debentur et erga personas a quibus debentur res predicte donate ratione earumdem rerum donatarum, per traditionem et concessionem presentium literarum. Constituitque dictus testator dictum conventum et suos successores procuratores in rem suam quoad hec et actorem, ita tamen quod dictus conventus teneatur facere et solemniter celebrare anniversarium dicti testatoris pro remedio anime ipsius et parentum suorum, in ecclesia supradicta imperpetuum annuatim. Item dedit et legavit dictus testator dicto conventui quadraginta solidos Turonenses semel, pro pitancia a dicto conventu habenda, die obitus dicti testatoris. Ita tamen quod ipse conventus dictum testatorem die obitus sui in eorum ecclesia recipere teneatur processionaliter et solemniter dicta causa. Hoc enim testamentum suum seu ultimam voluntatem suam valere voluit dictus testator, jure testamenti in scriptis factum, aut jure codicillorum, aut ut nuncupative conditum, vel secundum canonicas sanciones et omni alio jure et modo quibus melius valere poterit et debebit. Pro premissis vero omnibus et singulis exequendis, et debite executioni de mandandis predictus testator concessit, legavit et obligavit heredes suos et omnia bona sua mobilia et immobilia, et eos et ea supposuit jurisdictioni et cohercitioni Regis quoad observationem et complementum omnium et singulorum premissorum. Quod autem dictus juratus in dictis clausulis, in dicto testamento contentis, vidit contineri de verbo ad verbum, transcribi et extrahi fecit diligenter, prout dictus juratus nobis premissa retulit sic fecisse, ad cujus relationem et in testimonium premissorum sigillum Regis predictum literis presentibus duximus apponendum. Data receptionis dicti testamenti talis est: Die veneris post festum beati Mathei apostoli anno Domini millesimo trecentesimo quadragesimo nono. Data siquidem visionis et extractionis dictarum clausularum talis est: Die mercurii post octavas festi corporis Christi anno ejusdem millesimo trecentesimo quinquagesimo. Thomas Boeti. Ita est.